**Дейности за опазване на околната среда, реализирани в начален етап на основната образователна степен в ОУ ,,Стефан Захариев“ –**

**град Пазарджик**

Ася Петрова Алексиева, 4.клас, ОУ ,,Стефан Захариев“, ou\_st\_zahariev\_pz@abv.bg

 Бъдещето на нашата планета зависи от влиянието, което оказваме върху нея и отражението му върху природата. За благополучието на нашия роден дом Земята е необходимо устойчиво развитие на човешкото общество и на планетата. Това е такова развитие, при което се удовлетворяват нуждите на настоящето поколение, без да се лишават бъдещите поколения от възможността да задоволяват своите потребности. Темата за устойчивото развитие е залегнала в учебните програми по ,,Човекът и природата“ в началния етап на основната образователна степен в областите на някои основни дейности за постигането му : безотпадни технологии и енергия от ВЕИ, употреба на суровини, които могат да се рециклират, климатичните промени и опазване на околната среда. Дейностите, които са описани в настоящия доклад са осъществени с ученици от началния етап на основната образователна степен през учебната 2023/2024 г.

 Основната цел на всички действия в областта на екологичното възпитание, описани в настоящия доклад е да се докаже, че системната и целенасочена работа по ,,Човекът и природата“, съчетана с редица екологични активности и изследователска работа, съдейства за формиране и обогатяване на екологичната култура и възпитание на учениците. Така синхронизирането между класна и извънкласна работа и прилагането на разнообразна методика дават големи възможности за повишаване на екологичната култура на подрастващите. Те ще се приобщят към идеята за опазване на природата, у тях ще се затвърди положително и грижовно отношение към околната среда. Децата ще бъдат мотивирани да живеят в чиста околна среда, да опознават природата и да прилагат стратегии за нейното опазване, подпомагани от своите родители и учители.

Детето от 21 век живее в „глобалната мрежа“ Интернет. Нет-поколението деца, родени след 1995 г . мислят и учат по различен начин и търсят нови форми на реализация. Всичко това затруднява възрастните - родители и учители в общуването с тези деца. Съвременният учител трябва да бъде в крак с „новото време“, така че да съумее да отговори на потребностите на детето, но и да запази традициите и ценностите. Ето защо в работата се използват интерактивни методи на преподаване - игри, пъзели, творческа и художествена дейност в областта на театър, музика, изобразително изкуство. Те помагат на учениците да изразяват отношение към глобалните екологични проблем, да изграждат и развиват граждански позиции, свързани с тях. Играта е най-добрият начин децата да усъвършенстват своите умения, да развият логическото си мислене, социалните умения. По този начин учениците са мотивирани и запазват своя фокус върху темата, която предлага учителят. В съвременната действителност на дигиталните устройства играта дава възможност за осмисляне на правилното им използване. Друга важна роля на играта е повишаване на концентрацията на днешните деца, която се оказва все по-голям дефицит. За тях е трудно да се фокусират за по-дълго време върху едно нещо – то им се струва скучно и бързо губят интерес. Традиционните игри, прилагани често ангажират детето цялостно и водят до много по-добри резултати, отколкото електронните забавления. Почти всяка игра има състезателен характер, а това е добре за развитие на мотивацията на детето да бъде първо и конкурентноспособно. Това помага за усъвършенстване на социалните умения и разгръщане на личностните качества на всеки ученик. Изграждането на екологична култура е част от цялата образователно-възпитателна работа. Децата още от малки трябва да формират положително отношение към природата. Като начален учител отделям особено място на екологичното образование и възпитание на моите възпитаници. Когато те натрупат повече екологични знания, това ще доведе до вземане на повече правилни екологични решения за опазване на природата. Темите за устойчивото развитие присъстват както през цялата учебна година, така и по време на лятната ни занималня. През учебната 2023/2024 г. се организираха и реализираха редица дейности свързани с повишаване на екологичното възпитание на учениците и обогатяването на знанията им за околната среда. Екологичната култура се усъвършенства от непосредственото общуване на детето с природата. Приобщаването на детето към идеята за опазване на природата се превръща в приятна задача. В часовете по ,,Човекът и природата“ учениците се запознават с разнообразието на природа, поражда се интерес, любознателност и възпитание на правилно поведение за природата. С нашите „зелени-герои“ и бъдещи екоактивисти всеки месец поставяме тема, върху която работим. Такива са: ,,Месец на водата‘‘, ,,Месец на въздуха“, ,,Месец на почвата‘‘, ,,Месец на защитените растения и животни“, ,,Месец на горите“. Въвеждането в темата в началото на всеки месец се извършваше в часовете по Занимания по интереси в ЦДО. С презентация и следваща 15 минутна дискусия, учениците се запознаваха с основните моменти на поставената тема. Разглеждахме картини и постери свързани с всяка тема. Провеждаме и дискусии на открито на двора, когато времето ни позволяваше. Правихме хранилки и поилки за птици, говорихме за пестенето на водата, за глобалното затопляне и за това кой е най-важният фактор за оцеляването на всяко едно живо същество. Всеки ученик имаше възможност да сподели своите впечатления, при спазване на правилата за добро общуване. Правихме „пречиствателна станция“ , “еко-селище“ , “станция за рециклиране“ и други. Всяка дейност учениците показваха на родителите си, когато се прибираха вкъщи.. Тази година често присъстваше темата „Използвай ме отново“ свързана с разделното събиране на отпадъци и рециклирането им. Нашите екологични мероприятия се превърнаха в истинско събитие и празник за учениците. На 23 ноември 2023г. в двора на училището започнахме създаването на собствен компост. Денят започна с беседа за компост и как протича компостирането, кои продукти могат да се компостират и при какви условия . Тези основни въпроси разгледахме на постерите, предварително създадени от нашите по-големи братя и сестри от прогимназиалните класове. Обсъдихме и ползите от компостирането и неговото приложение за всеки дом. Почистихме училищния двор, а после продължихме да събираме падналите листа на специално определено за това място. Планирахме използването на получения биотор за наторяване на лимоновите дръвчета, които отглеждаме в саксии в училището. Тази следваща дейност свързахме със стимулирането за използване на стъклени бутилки вместо еднократните пластмасови. Така се зароди идеята да организираме направата на собствена домашна лимонада, като замисълът беше не само да поощрим здравословното хранене при децата, но и да ги накараме да използват съдове направени от стъкло, които могат да се използват многократно и не замърсяват околната среда . На 18 октомври 2023г. заедно с учениците направихме импровизиран щанд за лимонада, подходящо украсен с постер и картинки. Зад него бяха застанали две момичета от 4. клас, които приготвяха лимонада за най-малките, а останалите ученици си я направиха сами със сокоизстисквачки. Всяко дете получи малка стъклена бутилка пригодена за пиене на сок със своето име. Накрая се получи истински празник, когато заедно с вкусната лимонада всички се почерпихме с домашно направени сладкиши от родителите. В описаните две изяви включихме дейности за опазване на околната среда в един цикъл. Съвкупността от действията почистване, компостиране, здравословно хранене, използване на прибори за многократна употреба и биоразградими са част от устойчивото развитие на планетата. На 20 февруари 2024г. проведохме интегриран урок на тема ,,Опазване на природата“. В него показахме отношението си към глобалните екологични проблеми. Учениците влязоха в ролята на бъдещи екоактивисти. Урокът по ,,Човекът и природа“ започна с предварително подготвена презентация, след нея бяха зададени въпроси свързани с темата, като всеки ученик имаше възможност да изрази гражданската си позиция какво би направил за да помогне на планетата Земя. Дискусията беше много интересна. В началото учениците получиха работни листове с полезни и вредни дейности, означени с номера. Задачата се състоеше в това да се направят асоциации между съответната дейност и нейното картинно изображение и на празните редове да напишат номерата на дейностите. Всички работиха добре на музикален фон от природни звуци. Основната задача за учениците беше да подредят специално направен атрактивен пъзел с образа на Земята с големината на формат А3. Учениците работиха по групи и се справиха чудесно . Урокът завърши със снимки на замърсена околна среда и чиста Земя. Всички изпълниха английската песен ,,Да спасим планетата Земя!“, разучена в часовете по музика от образователния канал Educational Videos for Kids в YouTube канала. Направихме снимки и заснехме видео, които с удоволствие разглеждахме с учениците в свободните часове и занимания по интереси. Най-атрактивно през учебната 2023/2024 г. беше организирането и реализирането на урока ,,Извънземното и Земята“. Това събитие свързано със световния ден на Земята се проведе на открито в двора на училището на 22 април 2024г.. Времето беше топло, птичките пееха, а слънцето багреше бузките на децата. С колегите създадохме авторски сценарии с много закачки и послания към нас – хората от Земята. Определихме за всички участници дрескод в зелен цвят. Главните роли бяха възложени на ученици , които са в роднинска връзка. Момче от 1 клас влезе в ролята на извънземното. Ролята на Земята беше изпълнена от ученичка от прогимназията. Идеята беше, когато извънземното кацне на непознатата планета, а именно Земята, децата да му покажат колко любопитни неща са научили в часовете по учебната дисциплина ,,Човекът и природата“, както и дейности свързани с опазването на околната среда. Целият урок на открито беше реализиран с игри, забавления и музикални изпълнения. Играхме ,,Познай какво правя?“ - с пантомима ученици показваха различни дейности, полезни и вредни за природата , а другите трябваше да ги разпознаят и назоват. После имаше игра с двойки карти на един предмет, но с две възможности за използване, за еднократна и за многократна употреба. Двойките карти трябваше да се намерят. Вниманието на всички участници и публика беше привлечено от забавната игра ,,Постави отпадъците в правилното кошче за рециклиране“. Учениците изваждаха отпадъци от чувал и ги сортираха в специално изработени кутии с цвят и надпис. Не подминахме и темата за залесяването. С децата посадихме малки храстчета в специално пригодено за това място в двора на училището. Накрая приключихме с поставянето на цветни отпечатъци на дланите на децата върху постер със земното полукълбо. Създадохме си истински празник. Всички се забавляваха и научаваха нови неща за опазването на планетата Земя. Това еко-приключение беше причина за много позитивни емоции, много знания, любопитни мигове и осъзната грижа за природата. Посланието за учениците, че от тях зависи опазването на нашата синя планета беше правилно изразено и разбрано от тях.

 Описаните дейности са подходящи за всяко училище във всяко населено място в нашата родина. Всяка една от тях може да се използва за ефективна комуникация между ученици, учители и родители. Разработените и реализирани идеи могат да се приложат и в други области на компетентности, пример за което е творческата 21 задача от НВО за 4. клас, проведено на 27 май 2024г. Използването на интерактивните методи за представяне и решаването на задачи, съвместими с възрастта на учениците помагат за изграждането на ключовите компетентности на 21. век. Те започват да се формират и развиват чрез овладяване на знания и умения, залегнали в учебните програми в начален етап. Прилагането и мултиплицирането на практиките, описани в настоящия доклад може да подпомогне изграждането на динамичната съвкупност от знания, умения, нагласи и отношения, които учениците придобиват в процеса на обучението си в начален етап в основната образователна степен.